**Taylor Davis** (sündinud 20. märtsil 1987 Western Springsis, Illinois' osariigis USAs) on Ameerika Ühendriikide viiuldaja, arranžeerija ja helilooja, keda tuntakse eelkõige arvutimängude taustamuusika esituste järgi tema YouTube'i lehel ViolinTay. Ta on esitanud ka enda seadeid filmimuusikast ja muusikalidest ning omaloomingut.

2012. aastal avaldas Davis kaks plaati ja terve rea singleid. Tema esimene plaat "Gaming Fantasy" koosneb arvutimängude muusikast, mille Davis on seadnud viiulile. Kuus kuud hiljem ilmus ta teine plaat "Enchanted Christmas" ja 2013. aasta jaanuaris "Game On: 2 Player mode" koostöös pianist Lara de Witiga (lara6683 YouTube'is). Nende plaatide orkestritaustad lõi Davis ise MIDI-klaveri ja arvutitarkvara abiga. 2013. aasta juulis ilmus "Legendary Movie Music" ja novembris "Melodies of Hyrule". Nende plaatide seaded ja orkestreeringud valmisid koostöös helilooja Adam Gubmaniga.

Elulugu
-------

Taylor Davis hakkas viiulimängu õppima algkooliealiselt, kui nägi kooli kogunemisel noort tüdrukut esitamas "Püha ööd". Keskkoolis hakkas ta esitama arvutimängude taustamuusikat, õpetades keskkooli ja kolledži kvartetile muusikat mängusarjast "Final Fantasy". Ansambel esitas seda pulmades jms.

Pärast kolledžit, kus Davis õppis põhierialana suhtekorraldust ja kõrvalerialana viiulit, tahtis ta hakata tegema taustamuusikat filmidele ja mängudele. Algul see ei õnnestunud, nii et ta jätkas viiuldajana, kasutades enda muusika levitamiseks peamiselt YouTube'i.

Davis tegi YouTube'i omaenda kanali pseudonüümi all ViolinTay 29. aprillil 2010. 2014. aasta veebruari alguseks oli ta avaldanud 99 videot, mida oli vaadatud üle 41 miljoni korra, tema kanalil oli 339 000 jälgijat. Suurima vaatamiste arvuga (4,9 miljonit) oli "Morrowind/Skyrim Theme Piano Violin Medley" (arvutimängusarja "Elder Scrolls" taustamuusika popurrii), mis valmis koostöös pianist Lara de Witiga. Enda sõnul armastab Davis privaatsust, nii et on kummaline tunne olla YouTube'is.

YouTube'is saavutatud populaarsus on andnud Davisele teisi võimalusi oma annet näidata. 2012. aasta algul kutsuti ta koos YouTube'i muusikute Lara de Witi ja Kyle Landryga esinema E3 Expol. 2012. aasta septembris esines Davis koos kolledži College of the Holy Cross orkestriga Goodtime Marching Band. Ta esitas pala "Theme for Rohan" ("Rohani teema") arvutimängu "Lord of the Rings" võrguversiooni ametlikus promovideos. 2013. aasta veebruari lõpul mängis ta koos Glenn Shorrocki, austraalia-iiri ansambli McGuinness & Co ja kitarrist Sungha Jungiga kavandatava Titanic II projekti ülemaailmsel avamisüritusel. 2013. aastal töötas Davis koos arranžeerija Adam Gubmaniga. 2013. aasta juulis ilmus temalt filmimuusikaplaat ning aasta lõpuks oodati plaati Davise algupäranditega.

Davise esimene kontserditurnee USAs algas 2014. aasta aprillis, hõlmates nii San Franciscot kui ka New Yorki.

Viited
------

1. 1 2  "Taylor Davis Brings Together Violin Music and Video Games". *TechZwn*. TechZwn. 25. jaanuar 2013. Originaali arhiivikoopia seisuga 29. november 2014. Vaadatud 23. veebruaril 2013.
2. 1 2  "An Interview with Taylor Davis aka ViolinTay". *Addict of Fiction*. Addict of Fiction. 10. jaanuar 2013. Originaali arhiivikoopia seisuga 10. aprill 2013. Vaadatud 22. juunil 2014.
3. ↑  Randy Yasenchak (1 December 2013). "Special Interview with Taylor Davis (ViolinTay) - Loudr Game Music Festival Series".  (Podcast). Elder-Geek. Vaadatud 1. veebruaril 2014.
4. ↑  "INTERVIEW: Taylor Davis" (PDF). *Geek Syndicate*. Geek Syndicate. November 2012. Lk 16.
5. 1 2  "INTERVIEW: Taylor Davis" (PDF). *Geek Syndicate*. Geek Syndicate. November 2012. Lk 17.
6. ↑  "ViolinTay". YouTube. Vaadatud 1. veebruar 2014.
7. ↑  Peter Thomas (16 August 2012). "Peter Thomas Interviews Taylor Davis - Part 1". (Podcast). gamentrain. Vaadatud 23. veebruaril 2013.
8. ↑  "nvidia". *The Way It's Meant To Be Played Celebrates Its 10th Anniversary @ E3*. www.geforce.com. Vaadatud 20. veebruaril 2013.
9. ↑  "The Legend of Zelda: Tale of the "Goodtime" (see description)". *violintay*. Holy Cross Goodtime Band. Vaadatud 20. veebruaril 2013.
10. ↑  "Chance Thomas (News)". *Theme for Rohan: New Music Video*. Chance Thomas. 19. detsember 2012. Vaadatud 23. veebruaril 2013.
11. ↑  "Titanic II Coming to New York". Global Travel Media. 28. veebruar 2013. Vaadatud 1. märtsil 2013.
12. ↑  "Adam Gubman and Taylor Davis reinventing the sound of Hans Zimmer". Sound Tracks and Trailer Music. Originaali arhiivikoopia seisuga 10. oktoober 2013. Vaadatud 2. oktoobril 2013.
13. ↑  "Taylor Davis Interview aka ViolinTay". Realm of Gaming. Mai 2013. Originaali arhiivikoopia seisuga 15. juuni 2014. Vaadatud 15. juunil 2013.

Välislingid
-----------

* Taylor Davise ametlik veebileht